
ACORD  157/2007, DE 6 DE JUNY, DEL PLE DEL CONSELL DE

L’AUDIOVISUAL DE CATALUNYA

Expedient núm.  107/2006-S – Ràdio Puigverd (Ajuntament de Puigverd) Sobreseïment 
1. El Ple del Consell de l’Audiovisual de Catalunya en la sessió de 18 d’octubre de 2006, mitjançant l’Acord 308/2006, va decidir l’obertura d’un període d’informació prèvia a fi de donar audiència a determinats prestadors de serveis de comunicació audiovisual de gestió pública i privada, per tal que en el termini màxim de cinc dies a comptar des del dia següent a la recepció de la notificació de l’Acord, formulessin les manifestacions oportunes, arran de la manca de comunicació al Consell del Audiovisual de Catalunya del compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, corresponent al segon trimestre de l’any 2006. 
2. Una vegada transcorregut el termini atorgat sense que alguns d’aquests prestadors haguessin fet al·legacions ni presentat la informació requerida, el Consell de l’Audiovisual de Catalunya va aprovar l’Acord 326/2006, de 15 de novembre, mitjançant el qual s’incoava un procediment sancionador a determinats prestadors, atès què no havien complert amb el requeriment d’informació, per determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000 de 4 de maig del Consell de l’Audiovisual de Catalunya, en relació al segon paràgraf de l’article 11 de la llei dita, per no haver acreditat al Consell del Audiovisual de Catalunya que havien complert amb les obligacions sobre la presència de la llengua i la cultura catalanes i de l’aranès corresponent al segon trimestre de l’any 2006. Un d’aquests prestadors era el corresponent a Ràdio Puigverd.

3. Notificat l’Acord d’incoació a l’interessat, es van seguir els tràmits legalment establerts, fins que la instructora va dictar el corresponent plec de càrrecs que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. 
4. El 16 d’abril (Registre d’entrada  711/2007) el senyor Xavier Solé Gasset, alcalde de l’Ajuntament de Puigverd, ha presentat un escrit en el qual es fa constar que actualment Ràdio Puigverd no es troba en funcionament, i sol·licita l’arxiu de l’expedient.
VIST que si no s’ha complert la obligació de comunicar al Consell de l’Audiovisual de Catalunya la oferta de programació és com a conseqüència que l’operador Ràdio Puigverd no es troba actualment en funcionament 
Analitzats els antecedents, fets i fonaments de dret i d’acord amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, el Ple del Consell de l'Audiovisual de Catalunya, ha adoptat els següents:

ACORDS

1. Sobreseure l’expedient sancionador incoat a Ràdio Puigverd nom comercial del prestador de serveis de ràdio de l’Ajuntament de Puigverd (Exp. 107/06-S).

2. Arxivar l’expedient sancionador incoat a Ràdio Puigverd nom comercial del prestador de serveis de ràdio de l’Ajuntament de Puigverd.
3. Notificar aquest acord a l’interessat.

Barcelona,  6 de juny de 2007

Josep M. Carbonell i Abelló

           Dolors Comas d’Argemir i Cendra

President



           Consellera secretària

